กรณ์ ลั่นขอเป็นรัฐบาลบริหารศก.อีก 9 ปี
กรณ์ ตั้งเป้าเป็นรัฐบาลและรมว.คลังบริหารเศรษฐกิจประเทศอีก 9 ปี ระบุ วางแผนการบริหารไว้แล้ว
1 เม.ย. 2553

กรณ์ ตั้งเป้าเป็นรัฐบาลและรมว.คลังบริหารเศรษฐกิจประเทศอีก 9 ปี ระบุ วางแผนการบริหารไว้แล้ว
นายกรณ์ จาติกวณิช รมว.คลัง กล่าวว่า ตั้งเป้าจะเป็นรัฐบาลและเป็น รมว.คลัง บริหารเศรษฐกิจของประเทศอีก 9 ปี โดยมีการวางแผนบริหารเศรษฐกิจทั้งระยะสั้นและระยะยาว การแก้ไขมาบตาพุด  การแก้ไขหนี้นอกระบบ การผลัดดันกฎหมายทางการเงินต่างๆ และการเร่งลงทุนโครงสร้างพื้นฐานของประเทศผ่านโครงการไทยเข้มแข็ง
"หาก 9 เดือนมีการยุบสภาแล้วมีการเลือกตั้งใหม่ หลังจากนั้นผมกลับมาเป็น รมว.คลังอีก 4 ปี แน่นอน รวมแล้วผมเป็นรมว.คลังได้  5 ปี ผมก็อายุ 51 ปี ผมก็มีอีก 4 ปี ที่จะเป็น รมว.คลังอีกสมัย ซึ่งจะเป็นจนอายุครบ 55 ปี แล้วก็จะหยุดเล่นการเมือง ดังนั้นโดยรวมผมก็วางแผนบริหารเศรษฐกิจอยู่ประมาณ 9 ปี ซึ่งผมคุยกับหม่อมเต่า (ม.ร.ว.จตุมงคล โสณกุล ประธานกรรมการธนาคารแห่งประเทศไทย) ยังดุผมเลยว่าแผนเศรษฐกิจวางไว้แค่ 9 ปีได้อย่างไร ต้องวางกัน 20 ปี แต่ผมคิดว่าอายุ 55 ก็พอแล้ว" นายกรณ์ กล่าว
นายกรณ์ กล่าวว่า ส่วนความชัดเจนว่าต่อจากนี้รัฐบาลจะอยู่อีก 9 เดือน แล้วยุบสภา หรือ จะอยู่จนครบวาระอายุของรัฐบาล เป็นเรื่องที่ต้องมีการพิจารณาอีกครั้ง ส่วนข้อเรียกร้องให้รัฐบาลยุบสภาภายใน  3 เดือน ถือว่าไม่มีเหตุผลเพราะทุกอย่างต้องอยู่บนพื้นฐาน นายอภิสิทธิ์ เวชชีวะ นายกรัฐมนตรี ได้ชี้แจงชัดเจนว่าทำไมต้อง 9 เดือน ถึงยุบสภา ไม่ใช่มาต่อรองกันว่า 3 เดือนยุบก็ได้ เพราะเป็นเรื่องบ้านเมือง การตัดสินใจดำเนินการอะไรต้องให้เกิดผลกระกับกับประชาชนน้อยที่สุด
อย่างไรก็ตาม นายกรณ์ กล่าวว่า ในช่วงเวลาที่เหลือการทำงานของรัฐบาลสมัยนี้ คลังต้องเร่งการเบิกจ่ายงบไทยเข้มแข็งจากการออก พระราชกำหนด (พ.ร.ก.) และพระราชบัญญัติ (พ.ร.บ.) กู้เงิน การจัดทำงบประมาณปี 2554 ให้เสร็จ เร่งแก้ไขหนี้นอกระบบ การผลักดันกฎหมาย พ.ร.บ. ที่ดินและสิ่งปลูกสร้างให้ไปไกลที่สุด โดยจะเสนอให้คณะรัฐมนตรีเห็นชอบหลังสงกรานต์ นอกจากนี้ต้องดำเนินการปฏิรูปสัมปทานโทรคมนาคมให้ชัดเจน การจัดระบบไมโครไฟแนนซ์ให้ประชาชนรากหญ้าแก้ไขหนี้นอกระบบในระยะยาว
นายกรณ์ กล่าวว่า การยุบสภาในช่วงนี้จะส่งผลกระทบกับการตัดสินใจของนักลงทุน เพราะที่ผ่านมานักลงทุนแสดงท่าทีชัดเจนว่าจังหวะนี้ยังไม่เหมาะสมที่จะยุบสภา นักลงทุนอยากให้โอกาสรัฐบาลทำงาน แต่ไม่ได้หมายความว่านักลงทุนเลือกข้าง แค่นักลงทุนต้องการให้รัฐบาลทำงานให้กับประเทศ ซึ่งรัฐบาลก็พร้อมทำหน้าที่ทำตามความต้องการให้กับภาคธุรกิจและเศรษฐกิจโดยรวม